钦定古今图书集成/明伦汇编/氏族典/第153卷 > 袁炜
## 钦定古今图书集成/明伦汇编/氏族典/第153卷 > 袁炜

按《明外史严讷传》：“袁炜，字懋中，慈谿人。嘉靖十七年，
会试第一，殿试第三，授编修。炜性行不羁，为御史包
孝所劾。帝宥不罪，进侍读。久之，简直西苑。三十五年，
阁臣推修撰全元立掌南京翰林院。帝特用炜。炜辞，
愿以故官供奉。帝大喜，立擢炜侍讲学士。甫两月，手
诏拜礼部右侍郎。明年，加太子宾客。三十九年，进左”
侍郎。明年二月调吏部。逾月，迁礼部尚书，加太子少
保。其冬，遂命以户部尚书兼武英殿大学士入阁典
机务。累加少傅兼太子太傅、建极殿大学士。疾笃，请
假归，道卒。赠少师，谥“文荣。”炜才思敏捷，自负能文。见
他人所作，稍不称意，辄肆诋诮。以故人皆畏而恶之。